สอบครูผู้ช่วยทั่วไป สังกัด สพฐ.ประจำปี 2564  วันที่ 5 กุมภาพันธ์ 2565
นายอัมพร พินะสา เลขาธิการคณะกรรมการการศึกษาขั้นพื้นฐาน (กพฐ.) เปิดเผยว่า ตามที่สำนักงานคณะกรรมการการศึกษาขั้นพื้นฐาน (สพฐ.) เปิดรับสมัครสอบแข่งขันเพื่อบรรจุและแต่งตั้งบุคคลเข้ารับราชการ เป็นข้าราชการครูและบุคลากรทางการศึกษา  ตำแหน่งครูผู้ช่วยทั่วไป สังกัด สพฐ.ประจำปี 2564 รับสมัครวันที่ 4-10 มิถุนายนที่ผ่านมา มีผู้สมัครกว่า 1.7 แสนราย และได้เลื่อนการสอบออกไป เนื่องจากมีการแพร่ระบาดของโควิด-19 นั้น ขณะนี้ สพฐ.กำหนดปฏิทินสอบอย่างเป็นการแล้ว ผู้สมัครสอบภาค ก และ ข ยื่นความประสงค์เข้าสอบในจังหวัดที่อยู่อาศัยอยู่ในปัจจุบันหรือที่ทำงานปัจจุบัน ตั้งแต่วันที่ 16-22 ธันวาคม 2564 ประกาศรายชื่อผู้มีสิทธิสอบภาค ก และ ข ตามที่แจ้งความประสงค์สอบ วันที่ 21 มกราคม 2565 สอบภาค ก ความรู้ความสามารถทั่วไป วันที่ 5 กุมภาพันธ์ 2565  สอบภาค ข ประสบการณ์ความรู้และมาตรฐานวิชาชีพ วันที่ 6 กุมภาพันธ์ 2565 ประกาศรายชื่อผู้สอบผ่านภาค ก และ ข เพื่อมีสิทธิเข้ารับการประเมินภาค ค วันที่ 22 กุมภาพันธ์ 2565 สอบภาค ค ประเมินจากแฟ้มสะสมงาน และสอบสาธิตปฏิบัติการสอน ภาค ค ความเหมาะสมกับตำแหน่งวิชาชีพและการปฏิบัติงานในสถานศึกษา และประกาศผลสอบแข่งขัน ตามวันเวลา ที่คณะกรรมการศึกษาธิการจังหวัด(กศจ.)  หรือคณะอนุกรรมการข้าราชการครูและบุคลากรทางการศึกษา (อ.ก.ค.ศ.) สำนักบริหารงานการศึกษาพิเศษ (สศศ.) กำหนด โดยจะต้องแล้วเสร็จภายในเดือนมีนาคม 2565  อย่างไรก็ตาม การสอบครูผู้ช่วยรอบทั่วไปครั้งนี้ แทนตำแหน่งว่างกว่า 1 หมื่นอัตรา  โดยการสอบครูผู้ช่วยรอบทั่วไป คณะกรรมการข้าราชการครูและบุคลากรทางการศึกษา  (ก.ค.ศ.) เห็นชอบปรับวิธีการจัดสอบแข่งขัน จากเดิมต้องสอบในจังหวัดที่สมัครเท่านั้น มาเป็นสามารถสอบในจังหวัดที่เป็นภูมิลำเนา หรือจังหวัดที่อยู่อาศัยในปัจจุบันได้เพื่อป้องกันไม่ให้เกิดการเคลื่อนย้ายหรือการเดินทางข้ามจังหวัดลดการแพร่ระบาดของเชื้อไวรัสโควิด-19